  Майя Бывальцева 20-тӥ толшоре Дэбес ёросысь Тыловай черкогуртын лымылэсь кабъёс (фигураос) лэсьтонъя ньылетӥез усьтэм ёроскуспо фестиваль ортчиз. Кызьы вераз ивортодэтъя «Удмуртия» агентстволы интыысь клублэн кивалтӥсез Нина Перевозчикова, ужрад сюрс пала адямиез огазеяз. Туж шумпотыса ми калыкез пумитамы: творческой коллективъёсты но, скульпторъёсты но Балезино, Эгра, Шаркан, Вотка, Кез ёросъёсысь. Туэ туж трос художественной самодеятельностез быгатӥзы возьматыны. Скульпторъёс 11 команда вал милям туэ Нина Перевозчикова, Тыловайысь клублэн кивалтӥсезФестивалез улосчизылэн Геннадий Корепанов-Камскийлэн «Лымы тӧдьы» кырӟанэныз кутскиз. Тодмо удмурт крезьгурчилэн вордскем дырысеныз туэ 90 ар тырме, ужрадэз радъясьёс сое одно ик пусъёно кариськизы. Нина Перевозчиковалэн верамезъя, скульпторъёс 2 метр ӝуждалаем но одӥг метр пасьталаем лымы блокъёслэсь пӧртэм кабъёс лэсьтытозь, ульчаысь сцена вылын творчествоя коллективъёс маскара пӧртмаськон йылолъёсты возьматӥзы, нош нылпиос гурезьысь нискылазы, вожвылъяськизы. Артэ ик «Пань-пань – котэм нянь» площадка ужаз. Омырын шулдыръяськон сямен кылдэм кӧт сюманзэс куноос перепечен, табанен, пельнянен, ӝукен, «тыловай сямен чипсыен» - пичи гурт вылын пыжем картофкаен, пӧсь чаен буйгатӥзы. Скульпторъёс туж мыло-кыдо кабъёс лэсьтӥзы – перепеч, арганэн шудӥсь парсьпи, уробоен мотоблок, арслан, эмъясь но мукет.  «Лымы Пог» фестиваль Тыловайын (2019 ар) 8 фото Нина Перевозчиковалэн верамезъя, черкогуртысь клуб азьын шулдыръяськон-шудонъёс толсурын кутско. Котькуд ар мар ке но выльзэ малпаны, кунооссэс паймытыны тыршо, туэ, кылсярысь, тюбингъёслэсь карусель пӧрмытӥзы. Туристической группаос, пиналъёс, туж ярато дӥнямы ветлыны. Эгра палась ми дӥнямы туэ ветлӥзы ини, Дэбес палась тани ветло. Шутэтскон нуналъёсы татын ялан калык - машинаен лыкто, нискылало. Ми солы копейка но ум басьтӥське, калыкез каллен кыскиськомы гинэ ай али. <…> Пиналъёс татчы ветло ке дӥнямы, соос шуо «милям кошкеммы но татысь уг поты», ми татын гинэ, пе, улысал, котькуд нунал, пе, татчы ветлысал Нина Перевозчикова, Тыловайысь клублэн кивалтӥсез2020-тӥ фестиваль нырысетӥ котырес лыдпуссэ - 5 арзэ пусъёз. Нина Перевозчикова 20 творчествоя коллективъёсты но 20 скульпторъёсы ӧтьыны быгатозы шуыса оске. Тыловайёслэн одӥг бадӟым сюлмаськонзы вань – клубзы куашкан калэ вуэмын. «Лымы Пог» фестиваль, оло, та ужпумез но сэрттыны-пертчыны, тӧрлыкъёслэсь саклыксэс кыскыны юрттоз.  Тегъёс: Лулчеберет Туризм Дэбес Удмуртия фестиваль Тол лымы Удмуртиысьтуризм  